A BIZOTTSÁG 255/2005/EK RENDELETE
(2005. február 15.)
a takarmányokban meghatározott adalékanyagok állandó engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. cikkére és 9d. cikke (1) bekezdésére,
tekintettel az állati takarmányozásban felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (2) és különösen annak 25. cikkére,
mivel:
(1)
Az 1831/2003/EK rendelet rendelkezik az Európai Unióban állati takarmányozásra használt adalékanyagok engedélyezéséről.
(2)
Az 1831/2003/EK rendelet 25. cikke átmeneti intézkedéseket állapít meg a 70/524/EGK irányelvvel összhangban az említett rendelet alkalmazásának időpontja előtt benyújtott élelmiszer-adalékanyagok engedélykérelmére vonatkozóan.
(3)
Az e rendelet mellékletében felsorolt adalékanyagok engedélyezése iránti kérelmeket az 1831/2003/EK rendelet alkalmazásának időpontja előtt nyújtották be.
(4)
A 70/524/EGK rendelet 4. cikkének (4) bekezdése alapján a tagállamok által e kérelmekkel kapcsolatban kibocsátott első megjegyzéseket az 1831/2003/EK rendelet alkalmazásának időpontja előtt küldték meg a Bizottságnak. Ezért az ilyen kérelmeket továbbra is a 70/524/EGK rendelet 4. cikkével összhangban kezelik.
(5)
A Bacillus cereus var. Toyoi (NCIMB 40112/CNCM I-1012) mikroorganizmust tartalmazó készítmények használatát először az 1411/1999/EK bizottsági rendelet (3) engedélyezte ideiglenesen a hízómarhák esetében.
(6)
Az Enterococcus faecium (DSM 10663/NCIMB 10415) mikroorganizmust tartalmazó készítmények használatát először az 1636/1999/EK bizottsági rendelet (4) engedélyezte ideiglenesen a borjúk esetében.
(7)
Új adatokat nyújtottak be az említett két mikroorganizmust tartalmazó, e rendelet I. mellékletében szereplő készítmények időkorlát nélküli engedélyezési kérelmének alátámasztásaként. Az értékelés azt mutatja, hogy teljesülnek az ilyen engedélyezésre vonatkozóan a 70/524/EGK irányelv 3a. cikkében megállapított követelmények.
(8)
Az Aspergillus niger (NRRL 25541) által termelt endo-1,3(4)-béta-glukanáz és endo-1,4-béta-xilanáz enzimkészítményeit először az 1436/98/EK bizottsági rendelet (5) engedélyezte ideiglenesen a tojótyúkok esetében.
(9)
Új adatokat nyújtottak be az említett enzimkészítmény időkorlát nélküli engedélyezési kérelmének alátámasztásaként.
(10)
Az Európai Élelmiszer-biztonsági Hatóság (EFSA) 2004. szeptember 14-i keltezéssel véleményt nyilvánított az említett készítmény tojótyúkok esetében való használatának hatásosságáról.
(11)
Az értékelés azt mutatja, hogy teljesülnek az ilyen engedélyezésre vonatkozóan a 70/524/EGK irányelv 3a. cikkében megállapított követelmények.
(12)
Az Aspergillus oryzae (DSM 11857) által termelt 6-fitáz enzimkészítményeit először az 1353/2000/EK bizottsági rendelet (6) engedélyezte ideiglenesen a hizlalásra szánt csirkék, a tojótyúkok, a malacok, a hizlalásra szánt pulykák és a hízódisznók, illetve a 261/2003/EK bizottsági rendelet (7) a kocák esetében. Az 1465/2004/EK bizottsági rendelet (8) időkorlát nélkül engedélyezte az említett enzimkészítmény használatát az állatok említett kategóriái esetében.
(13)
Új adatokat nyújtottak be az Aspergillus oryzae DSM 14223 törzse által előállított ugyanazon enzimkészítmény ugyanazon állatok esetében történő, időkorlát nélküli engedélyezési kérelmének alátámasztásaként.
(14)
Az Európai Élelmiszer-biztonsági Hatóság (EFSA) véleményt nyilvánított az említett készítmény használatáról, ha azt az Aspergillus oryzae DSM 11857 törzse helyett a DSM 14223 törzséből állítják elő, és azt a következtetést vonja le, hogy a készítmény az e rendelet II. mellékletében megállapított feltételek esetén nem jelent kockázatot az emberi egészségre, a meghatározott állati kategóriákra és a környezetre.
(15)
Az értékelés azt mutatja, hogy teljesülnek az ilyen készítmények időkorlát nélküli engedélyezésére vonatkozóan a 70/524/EGK irányelv 3a. cikkében megállapított követelmények.
(16)
Az Aspergillus niger (CBS 270.95) által termelt endo-1,4-béta-xilanáz enzimkészítményeit először az 1436/98/EK bizottsági rendelet engedélyezte ideiglenesen a hizlalásra szánt csirkék, illetve a 654/2000/EK bizottsági rendelet (9) a hizlalásra szánt pulykák esetében.
(17)
Új adatokat nyújtottak be az említett enzimkészítmény időkorlát nélküli engedélyezési kérelmének alátámasztásaként.
(18)
Az értékelés azt mutatja, hogy teljesülnek az ilyen engedélyezésre vonatkozóan a 70/524/EGK irányelv 3a. cikkében megállapított követelmények.
(19)
Ennek megfelelően a II. mellékletben meghatározott említett három enzimkészítmény használatát időkorlát nélkül engedélyezni kell.
(20)
Az ilyen alkalmazások értékelése azt mutatja, hogy meghatározott eljárásokra van szükség annak érdekében, hogy a dolgozókat megvédjék a mellékletekben említett adalékanyagokkal való érintkezéstől. Az ilyen védelmet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv (10) alkalmazásával kell biztosítani.
(21)
Az ebben a határozatban előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A „mikroorganizmusok” csoportjába tartozó készítmények állati takarmány adalékanyagaként történő használatát időkorlát nélkül engedélyezik az I. mellékletben megállapított feltételek szerint.
2. cikk
Az „enzimek” csoportjába tartozó készítmények állati takarmány adalékanyagaként történő használatát időkorlát nélkül engedélyezik a II. mellékletben megállapított feltételek szerint.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 15-én.